CELEX: 32010D0803(01)
Language: el
Date: 2010-07-30 00:00:00
Title: Απόφαση της Επιτροπής, της 30ής Ιουλίου 2010 , για τη σύσταση φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων

3.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 210/4
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Ιουλίου 2010
   για τη σύσταση φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων
   2010/C 210/03
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 173 παράγραφος 1 της Συνθήκης, η Ένωση και τα κράτη μέλη μεριμνούν ώστε να εξασφαλίζονται οι αναγκαίες προϋποθέσεις για την ανταγωνιστικότητα της βιομηχανίας της Ένωσης, ιδίως προάγοντας ένα περιβάλλον που να ευνοεί τη συνεργασία μεταξύ επιχειρήσεων. Σύμφωνα με το άρθρο 173 παράγραφος 2 τα κράτη μέλη συνεννοούνται μεταξύ τους και με την Επιτροπή και, εφόσον χρειάζεται, συντονίζουν τις δράσεις τους. Η Επιτροπή μπορεί να αναλαμβάνει κάθε χρήσιμη πρωτοβουλία για την προώθηση του συντονισμού αυτού.
            
         
               (2)
            
            
               Η ομάδα υψηλού επιπέδου αρμόδια για την ανταγωνιστικότητα της βιομηχανίας γεωργικών προϊόντων που συστάθηκε με την απόφαση 2008/359/ΕΚ της Επιτροπής (1), της 28ης Απριλίου 2008, συνέταξε έκθεση στην οποία περιέχονται τριάντα συστάσεις και ένα φύλλο πορείας κύριων πρωτοβουλιών με στόχο την προώθηση της ανταγωνιστικότητας της ευρωπαϊκής βιομηχανίας τροφίμων.
            
         
               (3)
            
            
               Στην ανακοίνωσή της με τίτλο «Βελτίωση της λειτουργίας της αλυσίδας εφοδιασμού τροφίμων στην Ευρώπη» (2), η Επιτροπή παρουσίασε δέκα πρωτοβουλίες πολιτικής που αποσκοπούν στην αντιμετώπιση των δυσλειτουργιών που διαπιστώθηκαν κατά την επανεξέταση της ενιαίας αγοράς στον τομέα των τροφίμων και δεσμεύτηκε να υποβάλει έκθεση για την εφαρμογή τους, κατόπιν συζήτησης με τους συμμετέχοντες.
            
         
               (4)
            
            
               Είναι σκόπιμο, επί του παρόντος, να εξασφαλιστεί η παρακολούθηση των συστάσεων της ομάδας υψηλού επιπέδου για την ανταγωνιστικότητα της βιομηχανίας γεωργικών τροφίμων και η παρακολούθηση των πρωτοβουλιών της Επιτροπής. Για το σκοπό αυτό, είναι αναγκαίο να συσταθεί νέα ομάδα εμπειρογνωμόνων με διευρυμένες αρμοδιότητες, με τη μορφή φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων, η σύνθεση της οποίας να αντικατοπτρίζει το σύνολο των παραγόντων της αλυσίδας τροφίμων. Το εν λόγω φόρουμ θα επιτρέψει να εξασφαλιστεί η συνοχή των διαφόρων πρωτοβουλιών της Επιτροπής.
            
         
               (5)
            
            
               Το φόρουμ πρέπει να αποτελείται από προσωπικότητες υψηλού επιπέδου που εκπροσωπούν τα κράτη μέλη και τους τομείς της γεωργίας, του κλάδου μεταποίησης των γεωργικών τροφίμων και διανομής προϊόντων διατροφής καθώς και από μη κυβερνητικές οργανώσεις που διαθέτουν πραγματογνωμοσύνη στον τομέα της αλυσίδας εφοδιασμού τροφίμων.
            
         
               (6)
            
            
               Πρέπει να προβλεφθούν κανόνες για τη δημοσιοποίηση πληροφοριών από τα μέλη του φόρουμ, με την επιφύλαξη των κανόνων της Επιτροπής για την ασφάλεια όπως ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (3).
            
         
               (7)
            
            
               Η επεξεργασία δεδομένων προσωπικού χαρακτήρα που αφορούν μέλη της ομάδας πρέπει να γίνεται σύμφωνα με τις διατάξεις του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4).
            
         
               (8)
            
            
               Συνεπώς, κρίνεται σκόπιμο να καταργηθεί η απόφαση 2008/359/ΕΚ.
            
         
               (9)
            
            
               Ενδείκνυται να καθορισθεί η χρονική περίοδος εφαρμογής της παρούσας απόφασης,
            
         ΑΠΟΦΑΣΙΖΕΙ:
   Άρθρο 1
   Το φόρουμ
   Συστήνεται φόρουμ υψηλού επιπέδου για τη βελτίωση της λειτουργίας της αλυσίδας εφοδιασμού τροφίμων, στο εξής «το φόρουμ».
   Άρθρο 2
   Καθήκοντα
   Το φόρουμ επικουρεί την Επιτροπή στην εκπόνηση της βιομηχανικής πολιτικής στον τομέα των γεωργικών τροφίμων. Για το σκοπό αυτό, παρακολουθεί, αφενός, τις συστάσεις που διατυπώνονται από την ομάδα υψηλού επιπέδου για την ανταγωνιστικότητα της βιομηχανίας γεωργικών τροφίμων που συστάθηκε με την απόφαση 2008/359/ΕΚ της Επιτροπής, και αφετέρου, την εφαρμογή των πρωτοβουλιών που προτάθηκαν από την Επιτροπή στην ανακοίνωσή της με τίτλο «Βελτίωση της λειτουργίας της αλυσίδας εφοδιασμού τροφίμων στην Ευρώπη».
   Άρθρο 3
   Διαβούλευση
   Η Επιτροπή μπορεί να ζητά τη γνώμη του φόρουμ για κάθε ζήτημα που συνδέεται με την ανταγωνιστικότητα και τη λειτουργία της αλυσίδας εφοδιασμού τροφίμων στο πλαίσιο της εσωτερικής αγοράς και για να διατυπώνει νέες συστάσεις ανάλογα με την εξέλιξη της αλυσίδας εφοδιασμού τροφίμων.
   Άρθρο 4
   Σύνθεση — Διορισμός
   1.   Το φόρουμ αποτελείται κατ’ ανώτατο όριο από 45 μέλη.
   2.   Το φόρουμ αποτελείται από:
   
               —
            
            
               τις εθνικές αρχές των κρατών μελών αρμόδιες για τον κλάδο των τροφίμων σε υπουργικό επίπεδο·
            
         
               —
            
            
               επιχειρήσεις που δραστηριοποιούνται στους τομείς της βιομηχανίας γεωργικών τροφίμων, εμπορίου και διανομής προϊόντων γεωργικών τροφίμων στην Ένωση·
            
         
               —
            
            
               ενώσεις και ομοσπονδίες που εκπροσωπούν τους τομείς της γεωργίας, της βιομηχανίας γεωργικών τροφίμων και του εμπορίου και της διανομής προϊόντων γεωργικών τροφίμων στην Ένωση·
            
         
               —
            
            
               μη κυβερνητικές οργανώσεις που διαθέτουν εμπειρογνωμοσύνη στα ζητήματα σχετικά με την αλυσίδα εφοδιασμού τροφίμων.
            
         3.   Κάθε μέλος του φόρουμ ορίζει έναν μόνιμο εκπρόσωπο στην προπαρασκευαστική ομάδα που προβλέπεται στο άρθρο 5 παράγραφος 2.
   4.   Τα μέλη διορίζονται για 1 έτος με δυνατότητα ανανέωσης και διατηρούν την ιδιότητά τους μέχρις ότου αντικατασταθούν σύμφωνα με την παράγραφο 5 του παρόντος άρθρου ή μέχρι τη λήξη της εντολής τους.
   5.   Τα μέλη αντικαθίστανται για τον υπόλοιπο χρόνο της εντολής τους εφόσον συντρέχει μία από τις ακόλουθες περιπτώσεις:
   
               α)
            
            
               ένα μέλος παραιτείται·
            
         
               β)
            
            
               ένα μέλος δεν είναι πλέον ικανό να συμβάλλει αποτελεσματικά στις εργασίες του φόρουμ·
            
         
               γ)
            
            
               ένα μέλος δεν τηρεί το άρθρο 339 της Συνθήκης.
            
         6.   Τα ονόματα των μελών δημοσιεύονται στον δικτυακό τόπο της Γενικής Διεύθυνσης Επιχειρήσεων και Βιομηχανίας και στο μητρώο ομάδων εμπειρογνωμόνων που τηρεί η Επιτροπή.
   Τα ονόματα των μελών συγκεντρώνονται, υφίστανται επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η προεδρία του φόρουμ ασκείται από την Επιτροπή. Το φόρουμ καταρτίζει ετήσια έκθεση για τις δραστηριότητές του την οποία υποβάλλει στην Επιτροπή, στο Συμβούλιο και στο Ευρωπαϊκό Κοινοβούλιο.
   2.   Μια προπαρασκευαστική ομάδα, στο εξής «ομάδα sherpas», προετοιμάζει τις συζητήσεις, τα ουσιαστικά έγγραφα και τις γνώμες ενόψει της εκπόνησης της ετήσιας έκθεσης του φόρουμ. Την προεδρία της ομάδας αυτής ασκεί η Επιτροπή.
   3.   Η Επιτροπή μπορεί να συγκαλεί ομάδες εργασίας που έχουν επιφορτιστεί με την εξέταση συγκεκριμένων ζητημάτων, βάσει μιας εντολής που έχει οριστεί κατόπιν συμφωνίας με το φόρουμ ή με την ομάδα sherpas. Οι ομάδες αυτές εργασίας διαλύονται αμέσως μετά την ολοκλήρωση της εντολής τους.
   4.   Η Επιτροπή μπορεί να καλέσει εμπειρογνώμονες ή παρατηρητές με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες του φόρουμ ή στις συζητήσεις ή τις εργασίες της ομάδας sherpas ή των ομάδων εργασίας.
   Κατόπιν αίτησης του Ευρωπαϊκού Κοινοβουλίου, η Επιτροπή μπορεί να καλέσει το Ευρωπαϊκό Κοινοβούλιο να διορίσει έναν ή περισσότερους εκπροσώπους να συμμετάσχουν στις συνεδριάσεις του φόρουμ.
   5.   Το φόρουμ, η ομάδα sherpas και οι ομάδες εργασίας συνέρχονται κατά κανόνα στους χώρους της Επιτροπής και σύμφωνα με τις διαδικασίες και τα χρονοδιαγράμματα που καταρτίζονται από την Επιτροπή, η οποία παρέχει υπηρεσίες γραμματείας. Στις συνεδριάσεις του φόρουμ, της ομάδας sherpas ή των ομάδων εργασίας δύνανται να συμμετέχουν υπάλληλοι της Επιτροπής οι οποίοι ενδιαφέρονται για τις εργασίες.
   6.   Τα μέλη του φόρουμ, οι εκπρόσωποί του και οι εμπειρογνώμονες και οι παρατηρητές που έχουν προσκληθεί συμμορφώνονται με τις υποχρεώσεις επαγγελματικού απορρήτου που προβλέπονται από τις συνθήκες και από τους κανόνες εφαρμογής τους, καθώς και με τις διατάξεις ασφάλειας της Επιτροπής, όσον αφορά την προστασία των διαβαθμισμένων πληροφοριών της ΕΕ, που προβλέπονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής.
   7.   Η Επιτροπή δύναται να δημοσιεύει ή να αναρτά στο Διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα, ή επιμέρους συμπεράσματα ή έγγραφα εργασίας του φόρουμ καθώς και όλα τα πρακτικά και τις εκθέσεις.
   Η Επιτροπή, αν χρειαστεί, μπορεί να μεταφράσει το σύνολο ή μέρος των εγγράφων αυτών σε όλες τις επίσημες γλώσσες της Ένωσης.
   Άρθρο 6
   Κατάργηση
   Η απόφαση 2008/359/ΕΚ καταργείται.
   Άρθρο 7
   Δυνατότητα εφαρμογής
   Η παρούσα απόφαση ισχύει έως τις 31 Δεκεμβρίου 2012.
   
      Βρυξέλλες, 30 Ιουλίου 2010.
      
         
            Για την Επιτροπή
         
         Antonio TAJANI
         
            Αντιπρόεδρος
         
      
   
   
      (1)  ΕΕ L 120 της 7.5.2008, σ. 15.
   
      (2)  COM(2009) 591 της 28.10.2009.
   
      (3)  ΕΕ L 317 της 3.12.2001, σ. 1.
   
      (4)  ΕΕ L 8 της 12.1.2001, σ. 1.